LV Eiropas Savienības Oficiālais Vēstnesis C 326/11

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 326/09

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

“QUESO DE MURCIA AL VINO”

EK Nr.: ES-PDO-0105-01061-12.11.2012

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi

—  Produkta nosaukums — ☒ Produkta apraksts —  Ģeogrāfiskais apgabals — ☒ Izcelsmes apliecinājums — ☒ Ražošanas metode — ☒ Saikne — ☒ Marķēšana — ☒ Valsts prasības —  Citur (precizēt)

2. Grozījuma(-u) veids

— ☒ Grozījumi vienotajā dokumentā vai kopsavilkuma lapā. —  Grozījumi reģistrēta ACVN vai AĢIN specifikācijā, ja nav publicēts ne vienots dokuments, ne kopsavilkums. —  Grozījumi specifikācijā, ja publicētajā vienotajā dokumentā nav jāizdara grozījumi. —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu.

3. Grozījums(-i)

Ievads

Aizsargāta cilmes vietas nosaukuma “Queso de Murcia” specifikācija ir atdalīta no aizsargāta cilmes vietas nosaukuma “Queso de Murcia al vino” specifikācijas. No jaunās specifikācijas ir izņemti teksti, kas neattiecas uz aplūkoto nosaukumu (“Queso de Murcia al vino”).

Veiktie grozījumi un to pamatojums ir norādīts turpmāk.

Produkta apraksts

— Izejviela: piens — Prasības attiecībā uz baktēriju daudzumu un farmakoloģiski aktīvu vielu klātbūtni ir pielāgotas tā, lai atbilstu piemērojamajos tiesību aktos noteiktajām prasībām. — Atsauce uz piena “saimniecībā” analītiskajām īpašībām ir svītrota, ņemot vērā, ka noteiktās prasības ir tādas, kādām ir jāatbilst pienam kā izejvielai, kas paredzēta aizsargātu sieru ražošanai, un atbilstība šīm prasībām ir jānodrošina vienmēr, neatkarīgi no tā, vai piens atrodas saimniecībā vai siera ražotnēs. — Minimālais tauku saturs pienā ir samazināts no 5 % līdz 4,7 %. Tauku saturs Mursijas–Granadas kazu pienā, kas iegūts mājlopu audzēšanas saimniecībās Mursijas reģionā, gada pirmajos sešos mēnešos pakāpeniski samazinās un jūlijā sasniedz savu zemāko līmeni (4,7 %). Piena ražošanas apjoms 176 kazkopības saimniecībās, kas iekļautas Padomes Regulatīvajā mājlopu audzēšanas saimniecību reģistrā, 2012. gadā palielinājās līdz 17 914 841 litram. Tikai 3 127 613 litri no šī piena ir izmantoti ACVN siera ražošanai, ja analīzes uzrādīja, ka tauku saturs tajā ir vismaz 5 %, kā to paredzēja sākotnējā specifikācija. Šo grozījumu piedāvā, balstoties uz nākotnes scenāriju, kas paredz, ka līdz ar pēdējos gados novēroto šo sieru ražošanas apjoma nepārtraukto pieaugumu no šīm mājlopu audzēšanas saimniecībām vajadzēs aizvien lielāku daudzumu piena. Turklāt ir jāpiebilst, ka oriģinālajā specifikācijā atbilstīgi ir norādīts 5 % minimālais tauku saturs, bet tas ir šīs šķirnes kazu piena tauku satura vidējais rādītājs gadā. Tas ir ļoti vispārīgs cipars, un var apgalvot, ka tas nedz attēlo, nedz pieļauj tauku satura cikliskas izmaiņas, kas parasti var sasniegt minimālās vērtības, kuras ir tuvu šajā grozījumu pieteikumā norādītajam skaitlim. — Skābuma pakāpi mēra tikai pēc pH līmeņa, jo tas ir precīzāks nekā mērījumi pēc Dornika skalas.

— Gatavais produkts Pielāgojoties jaunajām tirgus prasībām, ir palielināts siera rituļu izmēru diapazons. Palielināšanas vajadzībām tika veikta jauna analīze, nosakot jaunās piedāvātās izmēru amplitūdas mazāko un lielāko izmēru (kas noteikti, izmantojot jaunos parametrus, kuri paredzēti jaunās specifikācijas nodaļas “Ražošanas metode” E punktā); un šī analīze apliecināja, ka ir nodrošināta atbilstība sākotnējā specifikācijā paredzētajām fizikālajām, ķīmiskajām un organoleptiskajām īpašībām.

Fizikālās īpašības

Pielāgojoties jaunajiem atļautajiem izmēriem, jaunajā specifikācijā ir paredzēts:

— svars: no 300 g līdz 2,6 kg,

— maksimālais diametrs: 190 mm,

— maksimālais augstums: 100 mm,

— diametra/augstuma attiecība: minimālā – 1,5, maksimālā – 2,2.

Šīs īpašības apkopo un vienkāršo sākotnējā specifikācijā sniegto informāciju. Ir noteikts siera rituļu maksimālais diametrs un augstums, ieviešot diametra/augstuma attiecību, lai nodrošinātu siera rituļu proporcionalitāti.

Arī aprakstītā diametra/augstuma attiecība (1,5–2,2) izriet no attiecības starp minimālo un maksimālo augstumu (7–9 cm) un diametru (12–18 cm), kas norādīta oriģinālajā specifikācijā. Šī attiecība nodrošina, ka siers saglabā oriģinālo formu neatkarīgi no tā, kāda izmēra veidnes katra atsevišķa siera ražotne izmanto, ja vien siera svars ir no 300 g līdz 2 600 g.

Mēs pievienojam Mursijas Universitātes pētījumu Informe de valoración de la propuesta de modificaciones de parámetros físicos del queso Murcia al Vino DOP, kurā secināts, ka jaunajiem siera rituļu izmēriem saglabājas tā oriģinālās ķīmiskās un organoleptiskās īpašības.

Organoleptiskās īpašības

Nodaļa par organoleptiskajām īpašībām ir paplašināta, ietverot siera mizas un masas sīkāku aprakstu.

Jaunā specifikācija ir paplašināta ar šādu aprakstu.

MIZA: — Konsistence: stingra. — Krāsa: sarkanbrūni violeta. — Izskats: gluda miza (bez iespiedumiem), plāna un bez ieplaisājumiem, taisni vai nedaudz izliekti sāni.

MASA: — Konsistence: stingra un elastīga. — Tekstūra: vienveidīga, krēmīga, kūstoša un bez jebkādas graudainības. — Izskats/struktūra: masā var nebūt caurumu vai dažreiz var būt mehāniskas izcelsmes caurumi. — Krāsa: matēti balta ar niansēm, sākot no ziloņkaula krāsas līdz dzeltenīgai vairāk nogatavinātos rituļos. — Smarža: vidējas līdz zemas intensitātes. Piena produktu un dzīvnieku (kazu) notis. Mizas ārpusē var sajust sarkanvīna vai vīna pagraba smaržu. — Garša: zemas līdz vidējas intensitātes, bet noturīga. Vidēja skābuma pakāpe un viegls sāļums. Tam var piemist svaigu piena produktu (kazas piena, krējuma/sviesta) notis. Skābuma pakāpe ar laiku samazinās pretēji sāļumam un smaržai, kas pastiprinās.

Elementi, kas pierāda, ka produkts ir cēlies no attiecīgā apgabala

Ir ieviesta šāda prasība, lai vienmēr tiktu izsekots produkta izcelsmei:

“Siera ražotnēs ir jābūt tādām ražošanas sistēmām, kas nepieļauj sajaukšanos ar citiem produktiem”.

Tāpat ir ieviesta prasība arī nogatavināšanas un uzglabāšanas telpās uzglabāt šo produktu ar atbilstīgu marķējumu un atsevišķi no citiem sieriem, uz kuriem neattiecas šis aizsargātais cilmes vietas nosaukums.

Ir iekļauta atsauce uz to, ka siera ražošanas uzņēmumu izmantotais kontroletiķešu daudzums ir atkarīgs no saražoto siera rituļu daudzuma un izmēra un to iepakojuma pārdošanas vajadzībām (viss siera ritulis, gabalos, šķēlēs vai rīvēts).

Produkta iegūšanas metodes apraksts

Aizsargātā cilmes vietas nosaukuma “Queso de Murcia al vino” specifikācijā, pamatojoties uz iegājušos šķirnes standartu, noteiktas morfoloģiskās prasības Mursijas šķirnes kazu mātītēm, kuru piens ir paredzēts, lai ražotu sieru ar šo nosaukumu. Gatavojot oriģinālo specifikāciju, netika ņemts vērā ģenētiskais dreifs, kura dēļ jaunajā specifikācijā ir jāievieš precizējums, kas Mursijas šķirnē pieļauj morfoloģiskus defektus 3 % novirzes apmērā ģenētiskā dreifa dēļ.

Grozījumi sīkākam ražošanas metodes aprakstam

— Ir atcelts ierobežojums, kas ierobežo slaukšanas biežumu līdz vienai reizei dienā. Tas ir saistīts ar slaukšanas iekārtu un piena kvalitātes kontroles sistēmu pēdējos gados notikušo tehnoloģisko attīstību, kas ļauj slaukt šīs kazas divreiz dienā tāpat kā jebkurus citus pienu ražojošu kazu vai aitu šķirņu dzīvniekus.

— Lai sīkāk aprakstītu darba metodi, biezpiena ieguves posmam pievieno notecināšanas posma aprakstu. Iekļauj šādu daļu: “Biezpiena ieguves procesā, sagatavojot biezpienu ievietošanai veidnēs, izveidojušās sūkalas notecina.”

No atsauces uz biezpiena konsistenci svītro apzīmējumu “pienācīga”, jo tā nav konkrēta prasība.

— Nosaka iespējamos veidus, kā ievietot biezpienu veidnēs: “ar manuāliem vai mehāniskiem līdzekļiem”.

— Iekļauj rindkopu par siera izņemšanu no veidnes, lai procesu aprakstītu sīkāk: “Siera izņemšana no veidnes. Kad laiks, kas vajadzīgs biezpiena sapresēšanai, ir pagājis, siera rituļus izņem no veidnēm.”

— Nogatavināšanas posmā līdztekus apgriešanas un skalošanas posmiem iekļauta siera vannošana vīnā nogatavināšanas laikā. Nosaka arī minimālo laiku – 30 dienas 500 g smagu vai vieglāku rituļu nogatavināšanai.

— “Queso de Murcia al vino” nogatavināšanas posmā sieru vanno sarkanvīnos, kas ražoti Mursijas reģionā un kas apzīmēti ar jebkuru no šā reģiona atzītajām ģeogrāfiskās izcelsmes norādēm, kurā ietverts vīns no ‘Monastrell’ šķirnes vīnogām, kas šim apgabalam ir visraksturīgākā un tipiskākā. Saskaņā ar vairākiem bibliogrāfiskajiem avotiem šos vīnus raksturo to spēcīgā krāsa, parasti intensīva purpursarkana ar violetu noti, un tādu ķīmisko savienojumu kā tanīni, polifenoli un antocianīni augstais līmenis, kas piešķir siera mizai tai raksturīgo krāsu un smaržu. Atsauce uz “doble pasta” vīnu specifikācijā ir svītrota, jo šī īpašība nav aprakstīta vai precizēta attiecīgajos tiesību aktos. Praksē katra siera ražotne regulē vannošanas reižu skaitu, laiku, kādu siers pavada vannā, un to, cik bieži vīns tiek mainīts, empīriski cenšoties optimizēt šo faktoru kombināciju, lai sasniegtu vēlamo rezultātu attiecībā uz mizas krāsu un smaržu saskaņā ar specifikācijā noteiktajām prasībām.

Grozījumi ražošanas metodē

— Atsauce uz to, ka piens ir jāizkāš, ir svītrota, jo mūsdienu slaukšanas sistēmās ir iekļauti filtri, tāpēc šis posms vairs nav vajadzīgs. Tas pats attiecas uz piena iepildīšanu un uzglabāšanu tvertnē un pēcāku pasterizāciju, jo tvertnēs un pasterizēšanas ierīcēs ir filtri, kas likvidē piena piemaisījumus.

— Sarecināšanas laiku samazina no 40–60 minūtēm līdz 30–60 minūtēm. Izmaiņu iemesli ir šādi: — jaunu veidu un atšķirīgu intensitātes pakāpju renīnu klātesamība tirgū ar aktīvākām pienskābes baktēriju kultūrām, — nelielās izmaiņas piena sastāvā (tauku un olbaltumvielu saturā) ir atkarīgas no laktācijas perioda posma, kurā piens ir ražots.

— Attiecībā uz biezpiena sagriešanas posmu vairs nav norādīts biezpiena sagriešanā iegūto biezpiena graudu lielums; to uzskata par kritēriju, kas katrai saimniecībai jānosaka atkarībā no procesa, kādu tā izmanto. Jebkurā gadījumā galaproduktam ir jāatbilst specifikācijā noteiktajām prasībām.

— Presēšanas laiks ir samazināts no 2–4 stundām līdz 1–4 stundām. Izmaiņu iemesls ir tāds, ka jaunajiem mazāka izmēra siera rituļiem ir vajadzīgs īsāks presēšanas laiks.

— Prasība par maksimālo sāls koncentrāciju 20° Bê ir atcelta. Laiks, cik ilgi produktu patur sālījumā, nav mainīts, un sālījuma koncentrācija ir ražotāja ziņā ar nosacījumu, ka galaprodukts atbilst specifikācijā noteiktajām prasībām.

— Relatīvais mitrums nogatavināšanas telpās ir pielāgots modernajām darba metodēm, nomainot “vismaz 80 %” uz “70–90 %”, ja vien šāds mitrums neietekmē specifikācijā noteiktās prasības attiecībā uz galaproduktu.

Grozījumi saskaņā ar piemērojamajiem tiesību aktiem

— Uzglabāšanas temperatūrai un sistēmām, ko izmanto piena savākšanai un pārvadāšanai, ir jāatbilst attiecīgo tiesību aktu prasībām (pārvadāšana ar atvēsinātājsistēmu aprīkotās autocisternās, un temperatūrai cisternā ir jābūt ≤ 6 °C).

— Biezpienā izmantotie enzīmu raksturojumā vārdkopa “tādiem, kurus apstiprinājusi pārbaudes struktūra” nomainīta uz “tādiem, kas atbilst spēkā esošajiem tiesību aktiem” (ar apstiprinājuma numuru un sertificēti lietošanai pārtikā).

— Var izmantot dažādas veidnes, kuras pieejamas tirgū un kuras spēkā esošajos tiesību aktos atļauts izmantot (ar apstiprinājuma numuru un sertificētas lietošanai ar pārtikas produktiem), bez pārbaudes struktūras iepriekšējas atļaujas, ja vien tām ir piemērots izmērs, lai siera rituļiem pēc nogatavināšanas būtu noteiktā forma, izmēri un svars.

Saikne

Ir padarīti skaidrāki daži aspekti un iedaļas nodaļā “Ģeogrāfiskā apgabala specifika” un sniegts to apkopojums.

Sākotnējās specifikācijas iedaļa “a) Vēsturiskā specifika” ir atjaunināta, svītrojot dažas rindkopas, kas attiecas tikai uz svaigu vai nogatavinātu Mursijas sieru, piemēram:

“Tradīcija mājās gatavot svaigo sieru bija visā Mursijas reģionā”.

Ir svītrota arī tāda informācija, kas tagad ir novecojusi vai vienkārši raksturoja situāciju nozarē pirmā reģistrācijas pieteikuma iesniegšanas laikā:

“kuras nosaukums tagad ir “Acrimur” un kurā ir 54 Mursijas lopaudzētāju saimniecības, atbild par šķirnes ciltsgrāmatu, turpinot šķirņu un piena pārbaudi ar Núcleo (Nucleomur) starpniecību”;

“un līdz 2000. gadam pievienos vēl divas jaunas siera ražotnes ar jaudu 1 000 l/dienā, kuras pašlaik būvē”;

“Uz sieriem, kam tiek pieprasīta aizsardzība, attiecās Lauksaimniecības, lopkopības un zivsaimniecības ministrijas 1990. gada 11. jūnija Rīkojums par īpašu regulējumu attiecībā uz kazas sieru ar nosaukumu “Producto de Calidad de Murcia” (“kvalitatīvs produkts no Mursijas”). Ņemot vērā nepieciešamību noteikt izņēmumu, saskaņā ar Komisijas ieteikumu nolēma izmantot cilmes vietas nosaukumu”;

“Nozare nesen kļuva labāk organizēta līdz ar Mursijas reģiona Siera ražotāju asociācijas (Asociación de Fabricantes de Queso de la Región de Murcia — Aquemur) nodibināšanu; asociāciju veido astoņas siera ražotnes, kuras pārstrādā apmēram 25 000 litru kazas piena dienā un strādā ne tikai pie tā, lai saglabātu reģiona sieru īpašo raksturu un censtos nepieļaut, lai piens aizplūstu uz ārvalstu ražotnēm, bet arī uzlabotu šī piena un no tā ražotā siera kvalitāti un cenu”.

No iedaļas “b) Dabas specifika” cita starpā ir svītrota šāda informācija, kas nepievieno nekādu vērtību saiknei starp ražošanu un vidi, kurā tā notiek:

“Apgabalam, kurā Mursijas kazas pienu ražo un pārstrādā sierā, ir raksturīga ļoti daudzveidīga topogrāfija un ainava”;

“Reljefs ir komplekss, tā ziemeļaustrumos dominē augstie Betikas kalni. No ģeoloģiskā viedokļa”;

“Apgabals, ko 1996. gadā aizņēma labība”.

No oriģinālās specifikācijas iedaļas “c) Audzēšanas un barošanas nosacījumi” ir svītrots formulējums, ka šo kazu šķirni slauc tikai vienu reizi dienā. No šīs iedaļas ir svītroti arī daži reproduktīvi aspekti, kas šajā iedaļā ir nebūtiski, proti, “ģenētiska attīstība, tēviņa ietekme utt.”

Īpaši noteikumi griešanai, rīvēšanai, iepakošanai u. c.

Lai pielāgotos jaunajām tirgus tendencēm, sieru var pārdot gabalos, šķēlēs vai rīvētu, ja vien tas ir iepakots un ir iespējams noteikt tā izcelsmi.

Tāpat kā veselus siera rituļus arī gabalos, šķēlēs sagrieztu un rīvētu sieru var ražot un pēc tam iepakot ārpus ražošanas apgabala esoši uzņēmumi, kuri ir pievienojušies un nodrošina atbilstību izveidotajam rīcības protokolam, lai nodrošinātu galaprodukta izsekojamību un izcelsmi. Šis grozījums ir veikts, lai nodrošinātu atbilstību Regulas (EK) Nr. 1898/2006 8. punktam.

Marķēšana

Produkta atbilstīgai identifikācijai specifikācijā ir ietverts aizsargātā cilmes vietas nosaukuma “Queso de Murcia al vino” logotips.

Tiesību akti

Ir atjaunināti valsts un reģionālie tiesību akti.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

“QUESO DE MURCIA AL VINO”

EK Nr.: ES-PDO-0105-01061-12.11.2012

AĢIN ( ) ACVN ( X )

1. Nosaukums

“Queso de Murcia al Vino”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers.

3.2. Produkta apraksts, uz kuru attiecas nosaukums (1)

Tas ir siers ar augstu tauku saturu, presēts, kas ir mērcēts un nav karsēts.

Pēc nogatavināšanas tam ir šādas īpašības:

— fizikālās īpašības: — forma: cilindriska ar regulārām, līdzenām malām un nedaudz izliektiem sāniem. — Svars: no 300 g līdz 2,6 kg. — Maksimālais diametrs: 190 mm. — Maksimālais augstums: 100 mm. — Diametra/augstuma attiecība: minimālā – 1,5, maksimālā – 2,2,

— ķīmiskās īpašības: — tauku saturs: vismaz 45 % no sausnas. — Olbaltumvielas: vismaz 32 % no sausnas. — Sausnas saturs: vismaz 55 %, — pH līmenis: vismaz 5, izņemot ārā no sālījuma.

— organoleptiskās īpašības: — MIZA: — Konsistence: stingra. — Krāsa: sarkanbrūni violeta. — Izskats: gluda miza (bez iespiedumiem), plāna un bez ieplaisājumiem, taisni vai nedaudz izliekti sāni. — MASA: — Konsistence: stingra un elastīga. — Tekstūra: vienveidīga, krēmīga, kūstoša un bez jebkādas graudainības. — Izskats/struktūra: masā var nebūt caurumu vai dažreiz var būt mehāniskas izcelsmes caurumi. — Krāsa: matēti balta ar niansēm, sākot no ziloņkaula krāsas līdz dzeltenīgi brūnai vairāk nogatavinātos rituļos. — Smarža: vidējas līdz zemas intensitātes. Piena produktu un dzīvnieku (kazu) smaržas notis. Mizas ārpusē var sajust sarkanvīna vai vīna pagraba smaržu. — Garša: zemas līdz vidējas intensitātes, bet noturīga. Vidēja skābuma pakāpe un viegls sāļums. Tam var piemist svaigu piena produktu (kazas piena, krējuma/sviesta) garšas notis. Skābuma pakāpe ar laiku samazinās pretēji sāļumam un smaržai, kas pastiprinās.

3.3. Izejvielas (tikai pārstrādātiem produktiem)

Pienam, no kā gatavo aizsargātos sierus, ir jābūt pilnībā dabiskam produktam, kas iegūts no Mursijas kazām lopkopības saimniecībās, kuras atrodas ģeogrāfiskajā apgabalā, un tam ir jābūt šādām īpašībām.

— Baktēriju daudzumam ir jābūt ≤ 1 500 000 koloniju skaita uz ml.

— Nedrīkst saturēt farmakoloģiski aktīvas vielas.

— Piena analītiskās īpašības ir šādas: — olbaltumvielas: vismaz 3,4 %, — tauki: vismaz 4,7 %, — kopējā ekstrahējamā sausna: vismaz 13,4 %, — pH līmenis: vismaz 6,5 %.

3.4. Dzīvnieku barība (tikai dzīvnieku izcelsmes produktiem)

Kazu barību vāc tradicionālā veidā, un to iegūst tieši no ganībām un/vai ražošanas apgabala subproduktiem.

Mursijas kazu barības avotu nodrošina:

— sezonas ganības ar dabisko augu valsti, galvenokārt krūmājiem ar trūcīgu barības vērtību, bet kuras sevišķās īpašības ietekmē siera organoleptiskās īpašības.

— Nepārtraukta subproduktu, jo īpaši graudaugu salmu, vīnogulāju zaru, olīvkoku zaru, mandeļu čaumalu, citrusaugļu mīkstuma, biešu sakņu mīkstuma un konservēšanas rūpniecības atlikumu, izmantošana, kas Mursijas reģionā ir pietiekamā daudzumā.

— Piebarojums ar augstu uzturvērtību, kura pamatā ir sēklas un siens no alfalfa zāles.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Dažādi ar piena ražošanu un Mursijas vīna siera gatavošanu un nogatavināšanu saistīti posmi jāveic noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

“Queso de Murcia al vino” var pārdot gabalos, šķēlēs vai rīvētu, ja vien tas ir iepakots un ir iespējams noteikt tā izcelsmi.

Gabalos, šķēlēs sagrieztu un rīvētu sieru tāpat kā veselus siera rituļus var ražot un pēc tam iepakot ārpus ražošanas apgabala esoši uzņēmumi, kas ir pievienojušies un nodrošina atbilstību izveidotajam rīcības protokolam, lai nodrošinātu galaprodukta izsekojamību un izcelsmi.

3.7. Īpaši noteikumi marķēšanai

Uz etiķetēm un kontroletiķetēm obligāti jābūt norādei “Aizsargāts cilmes vietas nosaukums Queso de Murcia al “vino” ” vai “ACVN “Queso de Murcia al vino” ”.

Turklāt uz visiem siera rituļiem ir jābūt kontroletiķetei, ko izsniedz Regulatīvās padomes kontroles struktūra, kopā ar ACVN logotipu, kas pievienots tā, lai etiķeti nevarētu izmantot atkārtoti.

4. Precīza ģeogrāfiskā apgabala definīcija

Ģeogrāfiskajā apgabalā ir ietvertas visas Mursijas provinces, kura atrodas Spānijas dienvidaustrumos, pašvaldības.

5. Saikne ar ģeogrāfisko apgabalu

5.1. Ģeogrāfiskā apgabala specifika

a) Vēsturiskā specifika

Par Mursijas kazu piena pārstrādi sierā grāmatā “La Cabra Murciana: su explotación, cuidados y mejora”, kas publicēta 1922. gadā, autors A. Paness (A. Panés) rakstīja, ka šo sieru ražoja Humilā un Jeklā, ēda šajās pilsētās un pat eksportēja uz Alikanti. Šo sieru nogatavināja, sarecinot pienu un pievienojot vīnā mērcētu jaunlopu himozīnu, un, kad siera masa bija izveidojusies, sieru ievietoja nelielās veidnēs un bagātināja, rituļus apsālot un mitrinot tos ar vīnu. To darīja vairākas reizes, piešķirot sieram brīnišķīgu garšu, ko tirgū augstu novērtēja.

Siera, siera gatavotāju un siera mīļotāju rokasgrāmatā “Manual de Quesos, Queseros y Quesómanos” (Canut, 1988. g.) aprakstīta kazas siera gatavošanas tradīcija visās Mursijas reģiona mājās, kur tiek turētas kazas, kas nebija paredzēts tikai patērēšanai mājās, bet tika pārdots arī tuvākajā apkārtnē.

b) Dabas specifika

Mursijas reģions ir Eiropas visneauglīgākā daļa ar tikai tam raksturīgu ļoti atšķirīgu klimatu sakarā ar nokrišņu trūkumu un augstajām gaisa temperatūrām, kas padara ūdeni par lielu retumu, un Vidusjūras stila augu valsti, kur ir vairāk krūmu un maz zāles.

No lopaudzētāju saimniecību īpašnieku viedokļa te ir ļoti daudz ganību, kur bagātīgi aug alfaszāles, panātru un klinšrožu dzimtas augi, kurus parasti izmanto, ekstensīvi audzējot lopus.

c) Lopu audzēšanas un barošanas apstākļi

Mursijas kazas ir seksuāli aktīvas visu gadu, līdz ar to piena ražošana ir mazāk atkarīga no sezonas.

Tradicionālie kazu barošanas veidi, tieši nodrošinot tās ar sezonālām ganībām, subproduktiem un dažām tradicionālām augstas uzturvērtības barības piedevām no ražošanas apgabala, piešķir atšķirīgās īpašības, kas ietekmē dažus siera organoleptiskos aspektus.

5.2. Produkta specifika

Pirmais raksturīgais lielums, kas piešķir Mursijas sieram tā specifiku, ir Mursijas kazu piens, kas ir slavens starptautiskā mērogā ar savu īpaši augsto tauku un olbaltumvielu saturu, kurš līdz ar ražošanas metodi nodrošina sieriem augstas pakāpes tipiskumu attiecībā uz to organoleptiskajām īpašībām, kas tos atšķir no citiem līdzīga izskata sieriem.

Otrais un nebūt ne mazsvarīgāks faktors, kas padara šo sieru tik īpašu, ir tā mizas krāsa un smarža, kura rodas no iegremdēšanas sarkanvīnā. Šī senā prakse, kas ir dokumentēta šajā reģionā, nodrošina produktam augstas pakāpes tipiskumu attiecībā uz tā mizas dabiski violeto krāsu, kura to padara pilnīgi atšķirīgu no Spānijā ražotajiem citu veidu sieriem.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Mursijas reģions vēstures gaitā ir bijis ģeogrāfisks apgabals, kuram raksturīgs daļēji sauss klimats, kas sekmē tādu vienkāršu un ražīgu kazu šķirņu kā Mursijas-Granadas kazas audzēšanu. Pārtikas trūkums veicināja veselas vietējās lopu audzēšanas un siera gatavošanas kultūras attīstību, kurā cilvēka faktoram bija izšķirošā loma, jo tika izgudroti veidi, kā izmantot resursus (jo īpaši nabadzīgās ganības un lauksaimniecības subproduktus) un pārstrādāt tādu ātri bojājošos produktu kā pienu tādā pārstrādātā produktā kā šis siers. Šajā reģionā jau gadsimtiem ilgi senči ir gatavojuši sieru, lietojot dažus procesus un tehnoloģijas, kuru rezultātā Mursijas vīna siers acīmredzami atšķiras no citiem, piemēram, biezpiena mērcēšana vai siera nogatavināšana sarkanvīna peldē. Šī nodarbe, kas ir dokumentēta, nodrošināja kādreizējo ganu un siera gatavotāju prasmju, piemēram, izpratnes par vietējām kazas piena ražošanas un pārstrādes iespējām, attīstību un saglabāšanu, kas sekmēja šīs nodarbes un produkta saglabāšanu līdz mūsdienām.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

http://www.carm.es/web/pagina?IDCONTENIDO=895&IDTIPO=11&RASTRO=c214$m1185,34701

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Skat. 3. atsauci.